钦定古今图书集成/方舆汇编/职方典/第1365卷 > 《灵山城池记》张岳
## 钦定古今图书集成/方舆汇编/职方典/第1365卷 > 《灵山城池记》张岳

灵山，据廉之上游，外控横、邕。天顺、成化间，蛮寇残横、
邕，逾岭攻破县郭，廉与属城无一能完其守者。于是
天子采廷议，下玺书，命宪臣分巡海北者开署治兵
以制之。然后濒海数百里之人得免于兵革者七十
馀年矣。嘉靖甲午春，麓泉王公始至，阅视其城壁、雉
堞、楼橹与凡兵马器械之数，寖弛弗治，曰：“是殆狎于
久安，得无遂芽糵如昔日者乎？”治既数月，奸宄屏伏，
幽滞宣释，里巷弗惊，商旅夜行。迺经村乡正调番休
之卒，取木于山，甓砌锻砺，咸授以法。以其年四月始
事，越月而功告成。凡为门二，垣六千三百三十六。楼
之表如垣为屋，以间数者六百有三，故所无也。用材
木瓦甓灰铁，积至一百四十万二千有奇，縻金百二
十两，又以馀工作廊四十间，岁赋其入以待事。且营
四外高爽地，驻兵与城中相应，而时其操练。凡御守
之具，无一不具。初，公之议兹役也，费不及于民，然民
知公之役以卫己而安之也。其富人皆争出藏粟食
役者，故能不淹逾时，日，费省而功用多。由是观之，苟
利于民，而以忠信恻怛之心行之，真能使民效死以
赴长上也。岂独兹役为然哉？昔日虞夏圣人盖尝患
蛮彝寇贼矣，卒其所以治之者无他，曰“明于五刑以
弼五教”而已。圣人非固以城郭甲兵为无所用而略
之也，君臣父子夫妇朋友之纪，生人之大防存焉。苟
纪废而防坏，虽有城郭甲兵，孰与守之哉？是故先其
所以守之者，而后及守之之具，本末缓急，间有次第
也。今公以聪明综练之才，提刑一方，一切略去苛细，
存其大体，以教化风俗为先。兴学校，励信让，盖不专
以城郭甲兵为足，弭蛮彝寇贼之变。及其协群情以
就此役，又筹画调度，细大不遗其法，皆可以施诸永
久。所谓“恺悌君子，民之攸塈”者与！凡公之属吏将校，
歌颂公功，皆欲著于不朽。而岳适来承乏兹郡，相率
来请文，故为具著始末，勒石以告来者，俾有考焉。